|  |
| --- |
| **Ef. 1:15-23****“Gee asseblief dat ons U werklik sal ken...?”**Andries Burger. GK Pinetown, 11 Feb. 2018 |

Ken jy die Vader van die Here Jesus Christus? Ken jy jou Hemelse Vader werklik?

Die hooffokus van Ef. 1:15-23 is Paulus se gebed dat die gemeente hulle Hemelse Vader werklik sal ken.

 Watter gemeente?

 In die eerste plek die gemeente van Efese,

maar daarby ook elke ander gemeente of samekoms van gelowiges waar die brief voorgelees word –

 Ja, ook hierdie gemeente vanoggend in Pinetown.

Die vorige verse 3 – 14, was ŉ lofprysing aan God, die Vader

oor al die geestelike seëninge wat Hy geskenk het aan elkeen wat aan Hom behoort en wat in Jesus Christus glo (v.1).

Paulus skryf in verwonderde vervoering oor

die Vader se genadige uitverkiesing,

en die verlossing deur Jesus Christus,

en die Heilige Gees as waarborg van ons volkome verlossing.

En omdat dit so is, omdat dit waar is vir die gemeente,

daarom (v15) kan Paulus nie anders as om die Vader te dank nie.

Hoe weet hy dit is waar vir die gemeente van Efese?

Want hy het gehoor van hulle geloof in Jesus Christus en

 hulle liefde vir ander gelowiges (v.15).

Dis makliker om te sê jy glo as om dit met jou dade te bewys. Maar as jy regtig glo, dan verander jou lewe sodat die vrug van die Gees duidelik sigbaar word.

Dis die toets waarvan Jakobus skryf as hy sê “Wys my jou geloof uit jou dade” want “sonder dade is geloof dood soos ŉ liggaam wat nie asemhaal nie”.

Om lief te wees vir ander gelowiges is een van die tekens dat jy ŉ dissipel van Jesus Christus is.

Dit is presies wat Jesus leer in Joh. 13:35, *“As julle mekaar liefhet, sal almal weet dat julle dissipels van My is.”*

Natuurlik moet ons lief wees vir al ons naaste, maar soveel te meer nog vir hulle wat ook deel is van God volk, nie waar nie?

 Hoe lyk hierdie liefde?

Jy sal dit sien in die opoffering wat ons vir mekaar maak, die manier hoe ons met belangstelling na mekaar luister, die manier waarmee ons met mekaar praat, mekaar help en ondersteun – hoe ons ons tyd en goed opoffer vir mekaar.

Opvallend dat Paulus nie die gelówiges of die geméénte bedank dat hulle glo nie.

Want dit is nie hulle prestasie nie maar ŉ iets is wat God gegee het –

omdat Hy hulle gekies het, en verlos het en nou die werke van die geloof gee.

Ons kan gerus meer vir God dankie sê vir mekaar,

en daarby ook gerus vir mekaar sê dat ons dankbaar is dat God ons op mekaar se pad gebring het.

“Dankie Here vir elkeen wat U saamgebring het in hierdie gemeente, in hierdie samekoms van u volk.”

(Ons leer ook dat wanneer ons vir mekaar bid ons ook vir ons geestelike gesondheid bid – nie net vir dinge in hierdie lewe soos gesondheid, en ŉ werk en veiligheid nie, maar vir geloof, en sekerheid en die vrede van God selfs al gaan dit dalk moeilik.)

Maar gedring deur die Heilige Gees wil Paulus nie dat die gemeente net by geloof in Christus en liefde vir mekaar moet bly nie.

Hy vra dat God hulle, en vir ons natuurlik ook, verder op ons geloofsreis sal laat groei.

**Dat ons die Vader van Jesus Christus, en deur Hom ook ons eie Hemelse Vader, werklik sal ken.**

Volgens v. 17 bid Paulus tot die *“God van Jesus Christus, die Vader aan wie die heerlikheid behoort”*.

Dit klink nogal snaaks, selfs dalk ongewoon of ongemaklik dat hy die Vader “Jesus se God” noem, terwyl Jesus self ook God is.

Maar Jesus is ook mens. Hy sê self in Joh. 20:17, *“Ek vaar op na my Vader toe, wat ook julle Vader is, na my God, wat ook julle God is.”*

Paulus vra dat God die Vader deur sy Gees aan ons wysheid sal gee en

 dat Hy Homself aan ons sal openbaar, of bekendmaak, dat ons Hom werklik kan ken.

Dit is nie iets wat ons op ons eie kan doen nie – al is ons sonde vergewe is die gevolge daarvan steeds dat ons in onsself blind is.

God het bedoel dat ons iets van ons Hemelse Vaders se liefde in ons aardse vaders moet kan leer omdat hulle eintlik sy verteenwoordigers is. Maar helaas – die sonde het ons so besoedel dat baie van ons juis die teenoorgestelde moet verduur.

Ons kan God nie ken as Hy Homself nie aan ons bekendmaak nie, as Hy hom nie aan ons openbaar nie.

 En daarom die gebed dat God dit sal doen deur sy Gees.

Hoe doen Hy dit prakties? Soos dit Hom behaag natuurlik.

Hy kan dit direk doen deur drome en gesigte soos aan die profete in die Ou Testament – daar is steeds getuienis daarvan in die midde-Ooste.

Maar die mees algemene is deur die Woord, die Bybel – wanneer iemand dit self lees onder leiding van die Gees,

of wanneer ander gelowiges die Woord verduidelik of getuig hoe dit hulle lewens en hulle lewens uitkyk verander.

Al is die mense wat getuig of verduidelik en toepas, is dit net die Heilige Gees wat hulle die krag gee, en wat deur hulle werk op soveel verskillende maniere.

Dit is net die Heilige Gees wat ons oë oopmaak om te verstaan, om te aanvaar, om te glo, om werklik te kan ken ...

Juis daarom ook ons gereelde gebed in die gemeente dat die Heilige Gees die woorde wat ons sing en hoor sal gebruik om in ons te werk om ons geloof te laat groei en om ons lewens te verandering soos net Hy kan.

As Hy vra dat ons God die Vader werklik sal ken, dan bedoel hy nie dat ons van Hom sal weet nie. Selfs nie dat ons baie van Hom sal weet nie.

Hy bedoel dat ons ons Hemelse Vader persoonlik en van naby sal ken, dat ons intiem met Hom sal saamleef.

Dat ons so onder die indruk sal wees van sy teenwoordigheid en waarvan Hy hou en nie hou nie, dat elke gedagte, woord en daad daardeur bepaal sal word.

Dat ons Hom in kontinue verwondering en bewondering sal verheerlik met alles in ons lewens.

Deur die Heilige Gees gelei vra Paulus dat die Vader ons geestes oë sal oopmaak om drie goed raak te sien, drie dinge waardeur Hy Hom aan ons bekend maak sodat ons Hom werklik sal kan ken.

**Sekerheid van sy roeping**

In v.18 vra Paulus dat die gemeente, dat ons, ek en jy, die hoop van die Vader se roeping sal besef.

Met hoop bedoel hy nie soos ons vandag sal hoop dat dit “dalk” kom reën nie.

In die Bybel is hoop juis iets waarvan jy seker is, die “hoop van die Vader se roeping” moet ons eintlik verstaan as die “sekerheid van sy roeping”.

Gelowiges in Jesus Christus kan en moet seker wees van God se roeping.

Die feit dat jy glo, en dat jy seker is dat jy glo is ŉ bewys van sy roeping.

Jesus sê in Joh. 6:65 dat niemand na Hom toe kan kom in geloof as dit nie deur die Vader so gegee is nie.

En in Jes. 42:1 troos die Here sy volk dat Hy hulle sal beskerm omdat Hy hulle op hulle naam geroep het en dat hulle syne is.

Hy het ons gekies nog voordat Hy die skepping gemaak het (v.4),

Hy het ons geroep deur sy Gees en ons geloof gegee.

Wanneer ons die vrug van geloof in ons lewens sien,

 hartseer is oor sonde en daarteen stry,

 hunker daarna om die liefde van God uit te leef in gehoorsaamheid en

 dit dalk net ŉ bietjie, of dalk al meer reg te kry –

 dan kan ons seker wees van geloof, en seker wees van die Vader se roeping.

En as jy seker is dat Hy jou geroep het, dan verander alles in jou lewe.

Jy weet dat jy aan Hom behoort en niks maak jou meer angstig of paniekerig nie.

Daar is ŉ Godgegewe kalmte in jou lewe want jy weet jy behoort aan God die Vader aan wie die heerlikheid behoort.

Dit is waar dat ons nie aldag so seker is hiervan nie, en daarom bly dit ons gebed –

 “Vader, maak ons hiervan seker sodat ons U werklik kan ken!?”

**Ken die rykdom van ons erfenis**

Die tweede stukkie wysheid en kennis waarvoor Paulus vra in v. 18 is dat die gemeente, ons ook, die rykdom sal besef van die erfenis wat Hy vir gelowiges bestem of bepaal het.

Petrus skryf (1 Pet. 1:4) van die onverganklike, onbesmette en onverwelklike erfenis wat vir gelowiges in die hemel bewaar word.

Dink aan die heerlikheid van Jesus Christus, die Seun van God. Gelowiges sal deel in Jesus se heerlikheid! As lees dit in Kol 3:4*, “Wanneer Christus, wat julle lewe is, by sy wederkoms verskyn, sal julle ook saam met Hom verskyn en in sy heerlikheid deel.”*

Hierdie heerlikheid is egter net bestem vir hulle wat in Christus glo.

As daar enigeen hier is wat nog nie seker is dat jy glo en ook hierdie erfenis gaan ontvang nie, wil ek jou mooi vra – dink versigtig daaroor na.

Sonder geloof is daar geen heerlike erfenis in die vooruitsig nie, maar iets te verskriklik om aan te dink.

Kom gesels met my, gesels met enigeen hier wat glo.

Ons wil graag hê dat jy ook in ons vreugde en blydskap sal deel oor die heerlike erfenis wat ons Hemelse Vader vir gelowiges bepaal het.

Meeste van ons, ek ingesluit, het nog so ŉ karige besef van hoe wonderlik ons erfenis as aangenome kinders van God gaan wees!

En daarom ook ons gebed – “Ons Hemelse Vader, laat U Gees ons geestes oë al hoe meer oopmaak sodat ons die heerlikheid van U erfenis duideliker sal besef en U werklik sal ken!?”

**Die geweldige groot krag wat die Vader in ons uitoefen**

Die derde wysheid wat Paulus vra (v. 19) waarvoor die Heilige Gees ons geestes oë moet oopmaak is hoe geweldig groot die krag is wat God in ons wat glo uitoefen.

Watter krag? Hy verduidelik dit baie mooi in v. 19-22.

Kan jy jou die krag indink om ŉ lyk weer lewendig te maak?

Dit is bonatuurlik, dit is ondenkbaar.

Dis dieselfde krag wat Jesus al die gesag en mag van God gee.

Die krag wat Hom aanstel hoog bo alle ander mag en gesag,

bo elke krag en heerskappy,

sterker as alles wat ons in hierdie lewe ken en aan kan dink,

maar ook sterker as alles in die geestelike wêreld.

Bang vir die duiwel en bose geeste en vloeke?

Hulle is nie ŉ druppel in die emmer teen hierdie geweldige groot krag van ons Hemelse Vader nie.

En dít ... dit is die krag wat Hy in gelowiges se lewens uitoefen.

Hoor jy dat Hy dit uitoefen – nie dat Hy die het nie, nie dat Hy die kan gebruik wanneer Hy wil nie.

Deur die Heilige Gees leer die Vader ons hier in sy heilige, onfeilbare Woord dat Hy daardie krag in ons wat glo uitoefen!

 Dit is aktief in ons aan die werk!

Ek beplan om volgende week stil te staan daarby dat Hy ons deur sy krag inderdaad uit die dood opgewek het tot ŉ nuwe lewe.

Deur hierdie krag beskerm Hy ons teen die duiwel self, en sal Hy ons uiteindelik heeltemal van hom en sy trawante se aanvalle verlos.

Deur sy geweldige krag bewaar die Vader ons van die wêreld se verleidinge, en van ons eie sondige natuur wat steeds maar wil weg beur van God af.

Lewe ons asof ons weet en besef hoe groot die krag van God die Vader in ons lewens is?

Staan ons regtig sterk in hierdie geweldige groot krag van God wanneer ons te staan kom teen die wêreld se verleidings en ons eie sondige begeertes?

Word ons nie soms, of dalk gereeld angstig en benoud oor omstandighede waarin ons en ons geliefdes lewe nie?

Dan ons gebed saam met Paulus, “Ons Vader, maak ons geestes oë oop deur U gees sodat ons kan besef hoe geweldig groot die krag is wat U in ons lewens uitoefen!?”

Wonderlik sluit Paulus sy gebed af met die bevestiging dat God Jesus nie net die mag het oor alle magte in hierdie en die geestelike lewe nie,

maar dat Hy die Hoof is van die samekoms van gelowiges, van die gemeente – in Efese, maar ook hier in Pinetown.

Die Oorwinnaar is ons hoof, en ons is sy liggaam.

Hy wat alles in almal vervul doen dit ook vir hierdie gemeente,

en hierdie gemeente (soos en saam ander) is Jesus se volheid –

Hy hunker na ons, want waar Hy is wil Hy ook dat ons sal wees (Joh. 17:24)

 sodat ons sy heerlikheid sal sien, en daarin daal.

Mag die Vader van ons Here Jesus Christus, en deur Hom ook ons Vader, Paulus se gebed, wat ook ons gebed is verhoor.

Dat Hy Homself deur sy Gees aan ons elkeen en as gemeente saam wysheid sal gee en aan ons openbaar sodat ons Hom werklik sal ken.

Dat Hy ons geestes oë sal oopmaak

om seker te wees van sy roeping en die impak daarvan,

dat ons die heerlikheid van die erfenis wat vir ons gelowiges wag sal ken,

en dat ons sal besef hoe geweldig groot sy krag is wat Hy in ons as gelowiges uitoefen.

Ek pleit nou by elkeen van julle – moenie een enkele geleentheid ongebruik laat verbygaan om die jou deur God se Gees te laat leer nie.

Nie in jou eie stil wees in gebed en Bybellees en nadink met Hom nie,

nie in julle saamwees as gesin in gebed en Bybellees nie,

nie die geleenthede van bid en Bybelstudie saam ander gelowiges nie,

ook nie die gemeente se erediens samekomste nie.

En dan,

 soos wat ons die Vader al beter werklik leer ken,

en al meer bewustelik in sy konstante persoonlike teenwoordigheid lewe,

in al duideliker en makliker gehoorsaamheid aan sy wil;

 dan,

 sal ons Hom al meer verheerlik en

 sal ons lewens sy krag ten toon stel in ons oorwinning van die sonde,

 en ook in ons vrede, ons vreugde en ons blydskap – ongeag die omstandighede.

Ons is syne, Hy het ons gekies, geroep, deur sy Seun verlos en het sy Gees as waarmerk en waarborg van ons volkome verlossing.

 Laat dit wys in jou lewe!

Amen